Pasaporta e Shqipërisë



Pasaporta e Shqipërisë është dokument identifikimi dhe udhëtimi që përdoret nga shtetasit shqiptarë për të kryer udhëtime jashte kufijve të Shqipërisë dhe shërben për të provuar shtetësinë shqiptare dhe për të identifikuar mbajtësin e saj. Organi kompetent për lëshimin e tyre është Ministria e Brendshme.

Pasaporta biometrike
Në kuadër të nismës së Qeverisë shqiptare për modernizimin e Gjendjes Civile dhe paisjen e qytetarëve shqiptarë me dokumenta identifikimi te një standarti të lartë ndërkombëtar, pasaporta e re që lëshohet prej vitit 2009 është e formatit biometrik. Mendohet se paisja me këtë dokument të rëndësishëm do të favorizojë qytetarët shqiptarë të lëvizin pa viza ne Hapësirën Schengen.

Qytetarët shqiptarë kanë kohë të paisen me këtë pasaportë deri më 31 dhjetor 2010. Pas kësaj date e vetmja pasaportë shqiptare në qarkullim do të jetë pasaporta biometrike kostoja e së cilës është 6 mijë lekë dhe ka vlefshmëri 10 vjeçare. Vlen të theksohet se aplikimi për pasaportat biometrike bëhet në zyrat e gjendjes civile aty ku aplikohet edhe për letërnjoftimin dhe tërheqja kryhet pranë organeve të policisë rajonale. Nuk është e nevojshme të paraqiten fotografi pasi personi fotografohet aty për aty me anë të një aparati fotografik digjital. Edhe shenjat e gishtave merren me aparate skaner digjitalë. Praktikisht i njëjti aplikim për letërnjoftim është i vlefshëm edhe për pasaportë.

Në Shqipëri lëshohen tre lloj pasaportash: të zakonshme nga MPB, shërbimi dhe diplomatike nga MPJ.

Tiparet e pasaportës biometrike
Pasaporta biometrike ka një përmbajtje të lartë elektronike dhe kërkon një kujdes të veçantë në mbajtjen e saj. Ngjyra është e kuqerremtë ashtu si pasaporta e vendeve të Bashkimit Europian. Kopertina është më e forcuar se pasaportat e deritanishme pasi në të ndodhet i trupëzuar një microchip në të cilin janë të magazinuar një sërë elementesh biometrikë dhe identifikues të mbajtësit si: foto, shenjat e 10 gishtave dhe firma digjitale. Nxjerrja e të dhënave nga microchipi bëhet me anë të teknologjisë wireless RFID (Radio Frequency IDentification). Në qendër të kopertinës qëndron stema e Republikë së Shqipërisë ku në dallim nga pasaportat e mëparshme ka edhe përkrenaren e Skënderbeut. Në faqen e të dhënave, lirisht të dukshme dhe të shkruara në shqip dhe anglisht, janë stamposur mbiemri, emri, datëlindja, vendlindja, data e lëshimit dhe skadencës, autoriteti lëshues, firma e mbajtësit, numri i pasaportës dhe ai personal. Në fund të faqes ndodhet kodi alfanumerik që e bën pasaportën të lexueshme në mënyrë të menjërshme me skaner optik. Janë shtuar karakteristika sigurie të ngjashme me ato të kartëmonedhave. Konkretisht në faqen e laminuar të fotos janë stamposur mikropulla, pamje holografike, pamje të shikueshme vetëm me rreze UV, filigrana dhe të tjerë elementë sigurie. Imazhi digjital është i stamposur direkt ne faqe dhe reagon ndaj rrezeve UV. Edhe faqet e vizave përmbajnë filigrana(shirit) dhe pamje të Skënderbeut që duken vetëm kundrejt dritës. Pasaportat biometrike janë konform udhëzimeve të Organizatës Ndërkombëtare të Aviacionit Civil.

Historia
Pasaportat e para shqiptare fillojnë të lëshohen nga vitet '20 te shekullit të kaluar periudhë kjo kur filloi të konsolidohej Shteti shqiptar. Gjatë periudhës së regjimit komunist Shqipëria nuk lejonte qytetarët e saj të udhëtonin jashtë shtetit ndaj nuk lëshonte pasaporta të zakonshme por vetëm pasaporta diplomatike dhe shërbimi në numër të kufizuar. Me ardhjen e demokracisë autoritet lëshojnë pasaporta per çdo qytetar që bën kërkesë dhe që përmbush kushtet e vendosura me ligj.


 * Nga viti 1991 deri në 1996 pasaporta ishte me ngjyrë te kuqe dhe nuk përmbante asnjë element sigurie në mos vulën e thatë mbi foton e pambuluar. Të dhënat ishin të shkruara me dorë me bojë tush. Mbante ende stemën e Shqipërisë komuniste.
 * Nga viti 1996 e deri në 2002 pasaporta kishte ngjyrë te kaftë dhe përmbante elementet e parë të sigurisë si foto e mbështjellë me plastikë(e laminuar), etj. Të dhënat ishin të shkruara me makinë. Prodhohej nga një kompani kanadeze.
 * Pasaporta e lëshuar në vitin 2002 dhe e vlefshme deri më 31.12.2010, përsëri me ngjyrë të kuqe, është e një standardi mjaft të kënaqshëm. Ka shumë elementë sigurie të ngjashëm me pasaportën biometrike përveç microchipit. Prodhohej nga kompania shtetërore gjermane BundesDruckerei.
 * Pasaporta biometrike 2009 dhe letërnjoftimi elektronik prodhohen nga kompania franceze Sagem Securite fituese e tenderit ndërkombëtar.

Udhëtim dhe vizat
Vendet në të cilat shtetasit shqiptarë mbajtës të pasaportave të udhëtimit hyjnë pa patur nevojë për vizë ose e marrin vizën në kufi :

thumb|350px|right|Vendet në të cilat shtetasit shqiptarë mbajtës të pasaportave të udhëtimit hyjnë pa patur nevojë për vizë ose e marrin vizën në kufi

Shiko edhe

 * 25px Letërnjoftimi i Shqipërisë

Lidhje të jashtme

 * Ministria e Punëve të Brendshme
 * Ministria e Punëve të Jashtme
 * Proçedurat per paisje me pasaporte biometrike

Reisepass (Albanien) Albanian passport Passaporto albanese Passaporte albanês Arnavut pasaportu